b'\n_START_ARTICLE_\nK\xc3\xa4rt Tomingas\n_START_PARAGRAPH_\nK\xc3\xa4rt Tomingas (s\xc3\xbcndinud 5. aprillil 1967 Tallinnas) on eesti laulja, n\xc3\xa4itleja ja teatripedagoog.\n_START_SECTION_\nTeatritee\n_START_PARAGRAPH_\nElas kooliajal Keila linnas ning l\xc3\xb5petas aastal 1985 sealse I keskkooli. Aastal 1990 l\xc3\xb5petas Tallinna konservatooriumi n\xc3\xa4itleja erialal. Samas koolis omandas Tomingas hiljem magistrikraadi ja t\xc3\xb6\xc3\xb6tab seal n\xc3\xa4itlejameisterlikkuse \xc3\xb5ppej\xc3\xb5una._NEWLINE_Aastatel 1990\xe2\x80\x931992 t\xc3\xb6\xc3\xb6tas Vanemuises, aastast 1992 vabakutseline n\xc3\xa4itleja. _NEWLINE_1994. aastast on ta m\xc3\xa4nginud ka Soome teatrites (Helsingi Linnateater, Lilla Teatern) ning saavutanud m\xc3\xa4rkimisv\xc3\xa4\xc3\xa4rse tuntuse ja tunnustuse. \xc3\x9cks suuremaid ja rohket t\xc3\xa4helepanu p\xc3\xa4lvinud roll oli Maria muusikalis "Helisev muusika", aga ka peaosa draamalavastuses "Daam koerakesega" (lavastaja Kama Ginkas) jm.\n_START_SECTION_\nRollid teles ja filmis\n_START_PARAGRAPH_\nK\xc3\xa4rt Tomingal oli keskne Raimond Valgret imetleva ja toetava baaridaami Lily roll filmis "Need vanad armastuskirjad" (1992)._NEWLINE_Soomes on Tomingas osalenud filmis "Lomalla" ning m\xc3\xa4nginud aastatel 2005\xe2\x80\x932007 telesarjas "Kotikatu", kehastades Eestist saabunud juuksurit Heili Reeki._NEWLINE_ETV seriaalis "Alpimaja" (2012) m\xc3\xa4ngis ta Evelin Eriksoni. Ta m\xc3\xa4ngis ka Mihkel Ulki m\xc3\xa4ngufilmis ja telesarjas "Nullpunkt" rootsi keele \xc3\xb5petajat._NEWLINE_1990\xe2\x80\x931992 aastatel toodetud joonisfilmis "Muumioru lood" luges K\xc3\xa4rt Tomingas tegelaste teksti.\n_START_SECTION_\nMuusikutee\n_START_PARAGRAPH_\nTomingas on avaldanud autorikassette. Ta alustas laulmist juba 1980. aastate keskel, koondades enda \xc3\xbcmber ansambli Park. Hiljem on ta avaldanud 4 sooloalbumit. Tema tuntumad laulud on "Korallid Emaj\xc3\xb5el", "K\xc3\xa4ed", "Vihm", "Aeg", "Lapsed", "Sinisilmselt" jm.\n_START_SECTION_\nIsiklikku\n_START_PARAGRAPH_\nK\xc3\xa4rt Tominga elukaaslane on arhitekt \xc3\x9clar Mark, kellega neil on \xc3\xbchine t\xc3\xbctar. Varasemast kooselust muusik Are Jaamaga on Tomingal samuti t\xc3\xbctar.'